महर्षि मैत्रेय के पधारते ही धृतराष्ट्र ने अपने पुत्रों के सहित उनका सत्कार किया। तत्पश्चात् मैत्रेय जी ने कहा- ‘काम्यक वन में संयोगवश धर्मराज युधिष्ठिर से भेंट हो गई। वे आजकल भाइयों सहित जटा और मृगछाला धारण किए तपोवन में निवास कर रहे हैं। उनके दर्शन के लिए बड़े-बड़े ऋषि-मुनि आते हैं। धृतराष्ट्र, मैंने वहाँ यह सुना कि तुम्हारे पुत्रों ने अज्ञानवश जुआ खेलकर उनके साथ अन्याय किया है। राजन्! यह किसी प्रकार उचित नहीं है कि तुम्हारे और भीष्म के जीवित रहते तुम्हारे पुत्र एक-दूसरे से विरोध करके मर मिटें।’ इसके बाद महर्षि मैत्रेय ने दुर्योधन की ओर मुँह फेरकर कहा- ‘बेटा दुर्योधन! मैं तुम्हारे हित की बात कर रहा हूँ। तुम तनिक समझदारी से काम लो, पाण्डवों से द्रोह मत करो। वे सब-के-सब वीर, योद्धा, बलवान एवं नर श्रेष्ठ हैं। पाण्डव बड़े सत्य प्रतिज्ञ, आत्माभिमानी और राक्षसों व दुष्टों के शत्रु हैं। तुम जानते हो कि दिग्विजय के समय भीमसेन ने दस हजार हाथियों के समान बली जरासंध को नष्ट कर दिया। भगवान कृष्ण उनके सम्बन्धी हैं। द्रुपद के पुत्र उनके साले हैं। पाण्डवों के साथ युद्ध में टक्कर लेने वाला इस समय कोई नहीं है। इसलिए तुम्हें उनके साथ मेल कर लेना चाहिए। तुम क्रोधवश होकर अनर्थ मत करो।’